Stesen MRT Sri Raya

Stesen MRT Sri Raya ialah stesen transit aliran massa (MRT) di Cheras, Selangor, Malaysia. Stesen ini adalah salah satu stesen dalam Laluan Sungai Buloh-Kajang. Stesen ini dinamakan sempena kawasan perumahan Taman Sri Raya yang terletak di utara stesen. Stesen ini dibuka pada 16 Julai 2017 di bawah pembukaan Fasa 2 laluan ini. Semasa pembinaan, stesen ini dikenali sebagai Taman Cuepacs.

Ciri-ciri Stesen

Lokasi
Stesen ini terletak di selatan Taman Sri Raya, Cheras, Selangor. Di sebelah barat laut stesen adalah  Lebuhraya Grand Saga manakala di sebelah selatan stesen adalah persimpangan Telekom  Lebuhraya Grand Saga.  Terletak berhampiran stesen adalah Kampung Batu 10 Cheras, Taman Shahjaya Cheras, Masjid Kariah Cheras, SAM Hulu Langat Batu 10 dan SMK Perimbun.

Pelan stesen

Stesen ini adalah stesen bertingkat dengan tiga tingkat: aras tanah, aras legar dan aras platform. Stesen ini mempunyai dua platform sisi di atas ruang legar untuk perkhidmatan Laluan Sungai Buloh-Kajang. Terdapat kemudahan bagi Orang Kurang Upaya (OKU) seperti tanjakan, blok sentuh di lantai, tandas mesra OKU, butang lif rendah untuk pengguna kerusi roda, braille di butang lif dan kaunter rendah untuk pengguna kerusi roda. Selain itu, terdapat sebuah kawasan parkir terbuka yang menempatkan 220 petak parkir kereta.

Perkhidmatan bas
Bas RapidKL laluan T414 berkhidmat di stesen ini.

Pintu masuk dan keluar 
Terdapat tiga pintu masuk dan keluar stesen di Stesen MRT Sri Raya. Masing-masing terletak di lokasi yang berbeza dan ketiga-tiga pintu masuk dan keluar mempunyai kemudahan lif, eskalator dan tangga. Perkhidmatan bas pengantara hanya beroperasi di Pintu A bertempatkan di Taman Sri Raya (A). Kedudukan Pintu A dan Pintu B stesen terletak di timur stesen berdekatan dengan Saville @ Cheras dan Persiaran Sri Raya manakala kedudukan Pintu C stesen terletak di barat daya stesen berdekatan dengan Jalan Taman Kota Cheras 1/1 dalam kawasan perumahan Taman Kota Cheras.

Rujukan

Laluan Sungai Buloh-Kajang
Stesen RapidKL
Sri Raya